CELEX: 32021D1111(01)
Language: et
Date: 2021-10-27 00:00:00
Title: Komisjoni otsus, 27. oktoober 2021, millega luuakse eksperdirühm nimetusega „Puuetega inimeste platvorm“ 2021/C 457 I/01

11.11.2021   
               
               
                  ET
               
               
                  Euroopa Liidu Teataja
               
               
                  CI 457/1
               
            
         KOMISJONI OTSUS,
         27. oktoober 2021,
         millega luuakse eksperdirühm nimetusega „Puuetega inimeste platvorm“
         (2021/C 457 I/01)
         EUROOPA KOMISJON,
         võttes arvesse Euroopa Liidu toimimise lepingut,
         ning arvestades järgmist:
         
                     (1)
                  
                  
                     Kooskõlas Euroopa Liidu toimimise lepingu artikliga 10 püüab liit oma poliitika ja meetmete määratlemisel ja rakendamisel võidelda diskrimineerimise, sealhulgas puude alusel diskrimineerimise vastu. ELi toimimise lepingu artikli 19 kohaselt võib nõukogu „seadusandliku erimenetluse kohaselt ja pärast Euroopa Parlamendilt nõusoleku saamist astuda vajalikke samme, et võidelda diskrimineerimisega soo, rassilise või etnilise päritolu, usutunnistuse või veendumuste, puude, vanuse või seksuaalse sättumuse alusel“.
                  
               
                     (2)
                  
                  
                     ÜRO puuetega inimeste õiguste konventsioon (edaspidi „konventsioon“) (1) jõustus liidus 23. jaanuaril 2011 ning see on liidu institutsioonidele ja liikmesriikidele siduv nende vastavate pädevuste piires.
                  
               
                     (3)
                  
                  
                     Vastavalt komisjoni teatisele „Võrdõiguslikkuse liit. Puuetega inimeste õiguste strateegia aastateks 2021–2030“ (2) (edaspidi „puuetega inimeste õiguste strateegia“) peab komisjon kasutama nõuandvasse organisse „Puuetega inimeste platvorm“ kuuluvate asjatundjate teadmisi.
                  
               
                     (4)
                  
                  
                     Seepärast on vaja luua puuetega inimesi käsitleva valdkonna eksperdirühm ning määrata kindlaks selle ülesanded ja struktuur kooskõlas komisjoni otsusega C(2016) 3301 (3) (edaspidi „horisontaalsed eeskirjad“).
                  
               
                     (5)
                  
                  
                     Puuetega inimeste platvorm peaks aitama hõlbustada komisjoni ja liikmesriikide vahelist koostööd puuetega inimeste õiguste strateegia ja konventsiooni rakendamisel, võttes samal ajal täielikult arvesse nende vastavaid pädevusi. See peaks olema foorum, kus arutada asjakohast poliitilist arengut (sh head tavade vahetamist) puuetega inimesi käsitlevas valdkonnas, ning kajastada erinevaid puudeid.
                  
               
                     (6)
                  
                  
                     Puuetega inimeste platvormi peaksid kuuluma konventsiooni rakendamisega seotud küsimuste jaoks riiklikes haldusasutustes loodud kontaktpunktide kõrgetasemelised esindajad. Samuti peaksid puuetega inimeste platvormi töös osalema puuetega inimesi esindavate ELi tasandi kodanikuühiskonna organisatsioonide, muude asjaomaste kodanikuühiskonna organisatsioonide ning puuetega inimestele teenuste osutajate eksperdid.
                  
               
                     (7)
                  
                  
                     Puuetega inimeste platvormi liikmete jaoks tuleks kehtestada teabe avalikustamise eeskirjad.
                  
               
                     (8)
                  
                  
                     Isikuandmeid tuleks töödelda kooskõlas Euroopa Parlamendi ja nõukogu määrusega (EL) 2018/1725 (4),
                  
               ON TEINUD JÄRGMISE OTSUSE:
         
            Artikkel 1
            Reguleerimisese
            Luuakse puuetega inimesi käsitleva valdkonnaga tegelev eksperdirühm nimetusega „Puuetega inimeste platvorm“ (edaspidi „platvorm“).
         
         
            Artikkel 2
            Ülesanded (5)
            
            Platvormi ülesanded on:
            
                        (a)
                     
                     
                        toetada puuetega inimeste õiguste strateegia ning puuetega inimesi käsitlevate riiklike strateegiate, kavade või poliitikameetmete rakendamist;
                     
                  
                        (b)
                     
                     
                        hõlbustada komisjoni ja liikmesriikide vahelist koostööd konventsiooni rakendamisega seotud küsimustes;
                     
                  
                        (c)
                     
                     
                        abistada komisjoni poliitiliste algatuste või seadusandlike ettepanekute ettevalmistamisel puuetega inimesi käsitlevas valdkonnas;
                     
                  
                        (d)
                     
                     
                        seada sisse komisjoni, liikmesriikide ja sidusrühmade vaheline koostöö ja koordineerimine küsimustes, mis on seotud puuetega inimesi käsitlevate liidu õigusaktide, programmide ja poliitikameetmete rakendamisega;
                     
                  
                        (e)
                     
                     
                        vahetada kogemusi ja häid tavasid puuetega inimesi käsitlevas valdkonnas.
                     
                  
         
            Artikkel 3
            Konsulteerimine
            Komisjon võib platvormiga konsulteerida kõigis küsimustes, mis on seotud puuetega inimeste õiguste strateegia ja konventsiooni rakendamist käsitlevate liidu poliitikameetmete ja õigusaktide väljatöötamisega.
         
         
            Artikkel 4
            Liikmed
            
               1.   Liikmed on konventsiooni rakendamise kontaktpunktideks määratud liikmesriikide ametiasutused, samuti puuetega inimesi esindavad ELi tasandi kodanikuühiskonna organisatsioonid, muud asjaomased kodanikuühiskonna organisatsioonid ning puuetega inimestele teenuste osutajad.
            
            
               2.   Liikmed nimetavad oma esindajad (igaüks ühe kõrgetasemelise esindaja ja ühe asendusliikme) ning vastutavad selle eest, et nende esindajatel oleksid kõrgetasemelised eksperditeadmised.
            
            
               3.   Liikmesorganisatsioone, kes ei suuda enam platvormi aruteludes tõhusalt osaleda, kes komisjoni tööhõive, sotsiaalküsimuste ja sotsiaalse kaasatuse peadirektoraadi (EMPL) arvates ei vasta tingimustele, mis on sätestatud Euroopa Liidu toimimise lepingu artiklis 339, või kes astuvad tagasi, ei kutsuta enam osalema platvormi koosolekutel ja nende asemele võib volituste lõpuni jäänud ajaks nimetada uue liikme.
            
         
         
            Artikkel 5
            Platvormi liikmete valikumenetlus
            
               1.   Liikmesriikide ametiasutused nimetatakse ametisse otsese kutse alusel.
            
            
               2.   Platvormi liikmesorganisatsioonid, kellele on osutatud artikli 4 lõikes 1, valitakse avaliku kandideerimiskutse kaudu, mis avaldatakse komisjoni eksperdirühmade ja muude samalaadsete üksuste registris (edaspidi „eksperdirühmade register“). Lisaks võib kandideerimiskutse avaldada muude vahendite kaudu, sealhulgas vastavatel veebisaitidel (6). Kandideerimiskutses on selgelt määratletud valikukriteeriumid (sealhulgas tööga seotud vajalikud eksperditeadmised ning esindatavad huvid) ja märgitud ametiaja kestus. Minimaalne kandideerimisavalduste esitamise tähtaeg on neli nädalat.
            
            
               3.   Tööhõive, sotsiaalküsimuste ja sotsiaalse kaasatuse peadirektoraadi peadirektor määrab liikmesorganisatsioonid kandidaatide hulgast, kes on pädevad artiklis 2 ja artiklis 3 osutatud valdkondades ning on vastanud kandideerimiskutsele. Nad jäävad ametisse kuni nende asendamiseni või oma ametiaja lõpuni. Nende ametiaega võib pikendada.
            
            
               4.   Selleks, et organisatsioone saaks liikmeteks nimetada, peavad nad olema registreeritud läbipaistvusregistris.
            
         
         
            Artikkel 6
            Eesistuja
            Platvormi tööd juhib tööhõive, sotsiaalküsimuste ja sotsiaalse kaasatuse peadirektoraadi esindaja.
         
         
            Artikkel 7
            Toimimine
            
               1.   Platvorm tegutseb tööhõive, sotsiaalküsimuste ja sotsiaalse kaasatuse peadirektoraadi ülesandel kooskõlas horisontaalsete eeskirjadega (7).
            
            
               2.   Platvormi koosolekud toimuvad põhimõtteliselt komisjoni ruumides või internetis.
            
            
               3.   Tööhõive, sotsiaalküsimuste ja sotsiaalse kaasatuse peadirektoraat tagab sekretariaaditeenuste osutamise. Komisjoni muude osakondade ametnikke, kes tunnevad menetluste vastu huvi, võib kutsuda osalema platvormi ja selle alarühmade koosolekutel.
            
            
               4.   Kokkuleppel tööhõive, sotsiaalküsimuste ja sotsiaalse kaasatuse peadirektoraadiga võib platvorm oma liikmete lihthäälteenamusega otsustada, et arutelud on avalikud.
            
            
               5.   Protokollis kajastatakse adekvaatselt ja täielikult päevakorra iga punkti arutlusi ja platvormi esitatud arvamusi. Protokolli koostab sekretariaat eesistuja vastutusel.
            
            
               6.   Platvormi liikmed võtavad oma arvamused, soovitused või aruanded vastu konsensuse alusel. Hääletuse korral otsustatakse hääletuse tulemus liikmete lihthäälteenamusega. Vastu hääletanud või hääletamisest keeldunud liikmetel on õigus nõuda, et arvamustele, soovitustele või aruannetele lisataks dokument nende seisukoha põhjenduste kokkuvõttega.
            
         
         
            Artikkel 8
            Alarühmad
            
               1.   Tööhõive, sotsiaalküsimuste ja sotsiaalse kaasatuse peadirektoraat võib luua alarühmi, kes tegelevad konkreetsete küsimustega kõnealuse peadirektoraadiga kooskõlastatud volituste alusel. Alarühmad tegutsevad kooskõlas horisontaalsete eeskirjadega ja annavad aru platvormile. Alarühmad saadetakse pärast neile määratud ülesannete täitmist laiali.
            
            
               2.   Alarühmade liikmed, kes ei ole platvormi liikmed, valitakse avaliku kandideerimiskutse kaudu, kooskõlas artikliga 5 ja horisontaalsete eeskirjadega (8)
               
            
         
         
            Artikkel 9
            Kutsutud eksperdid
            Tööhõive, sotsiaalküsimuste ja sotsiaalse kaasatuse peadirektoraat võib kutsuda platvormi töös ajutiselt osalema eksperte, kes on pädevad platvormi või selle alarühmade konkreetses päevakorraküsimuses.
         
         
            Artikkel 10
            Vaatlejad
            
               1.   Otsese kutsega võib kooskõlas horisontaalsete eeskirjadega anda vaatleja staatuse omaenda nimel esinevatele üksikisikutele, kodanikuühiskonna organisatsioonidele ja muudele avaliku sektori asutustele kui liikmesriikide ametiasutustele, sealhulgas kandidaatriikidest ning Islandilt, Liechtensteinist ja Norrast.
            
            
               2.   Vaatleja staatuses organisatsioonid ja avalik-õiguslikud asutused nimetavad oma esindajad.
            
            
               3.   Eesistuja võib anda vaatlejatele ja nende esindajatele loa osaleda platvormi aruteludel ja pakkuda eksperditeadmisi. Neil ei ole siiski hääleõigust ja nad ei osale platvormi või selle alarühmade soovituste või nõuannete koostamisel.
            
         
         
            Artikkel 11
            Kodukord
            Tööhõive, sotsiaalküsimuste ja sotsiaalse kaasatuse peadirektoraadi ettepanekul ja temaga kokkuleppel võtab platvorm lihthäälteenamusega ja eksperdirühmade standardtöökorra alusel kooskõlas horisontaalsete eeskirjadega (9) ja vastu oma kodukorra.
         
         
            Artikkel 12
            Ametisaladus ja salastatud teabe käitlemine
            Platvormi liikmed ja nende esindajad ning kutsutud eksperdid ja vaatlejad järgivad aluslepingutes ja nende rakenduseeskirjades sätestatud ametisaladuse hoidmise kohustust, mis kehtib kõigile institutsioonide liikmetele ja personalile, ning samuti komisjoni otsustes (EL, Euratom) 2015/443 (10) ja (EL, Euratom) 2015/444 (11) sätestatud komisjoni julgeolekunorme seoses liidu salastatud teabe kaitsmisega. Juhul kui nad neid kohustusi ei täida, võib komisjon võtta kõik asjakohased meetmed.
         
         
            Artikkel 13
            Läbipaistvus (12)
            
            
               1.   Platvorm ja selle alarühmad peavad olema registreeritud eksperdirühmade registris.
            
            
               2.   Platvormi ja selle alarühmade koosseisu kohta avaldatakse eksperdirühmade registris järgmised andmed:
               
                           —
                        
                        
                           liikmesriikide ametiasutuste nimed;
                        
                     
                           —
                        
                        
                           liikmesorganisatsioonide nimed;
                        
                     
                           —
                        
                        
                           vaatleja nimi, sealhulgas kolmandate riikide ametiasutuse nimi.
                        
                     
            
               3.   Kõik asjaomased dokumendid, sealhulgas päevakorrad, protokollid ja osalejate kaastööd avaldatakse eksperdirühmade registris või sellise teabe avaldamiseks ette nähtud veebisaidil, mis on kättesaadav registris esitatud lingi kaudu. Asjakohastele veebisaitidele pääsuks ei ole vaja ennast kasutajaks registreerida, samuti ei ole sellega seotud muid piiranguid. Eelkõige avaldatakse aegsasti enne koosolekut selle päevakord ja muud asjakohased taustteavet andvad dokumendid ning seejärel pärast koosolekut võimalikult kiiresti selle protokoll. Avaldamisel tehakse erandeid ainult juhul, kui leitakse, et dokumendi avalikustamine kahjustaks määruse (EÜ) nr 1049/2001 (13) artiklis 4 kindlaksmääratud avaliku või erahuvi kaitset.
            
         
         
            Artikkel 14
            Koosolekutega seotud kulud
            
               1.   Platvormi ja selle alarühmade tegevuses osalejatele ei maksta nende osutatavate teenuste eest tasu.
            
            
               2.   Komisjon hüvitab reisi- ja elamiskulud seoses platvormi või selle alarühma tegevuses osalemisega. Kulud hüvitatakse vastavalt komisjonis kehtivatele eeskirjadele ja nende summade piires, mis on komisjoni talitustele iga-aastase vahendite eraldamise korra kohaselt selleks otstarbeks eraldatud.
            
         
         
            Artikkel 15
            Kohaldamine
            Käesolevat otsust kohaldatakse kuni 31. detsembrini 2030.
         
         
            Brüssel, 27. oktoober 2021
            
               
                  Komisjoni nimel
               
               Helena DALLI
               
                  komisjoni liige
               
            
         
         
            (1)  ELT L 23, 27.1.2010, lk 35.
         
            (2)  COM(2021) 101 final.
         
            (3)  Komisjoni 30. mai 2016. aasta otsus C(2016) 3301, millega kehtestatakse horisontaalsed eeskirjad komisjoni eksperdirühmade loomiseks ja toimimiseks.
         
            (4)  Euroopa Parlamendi ja nõukogu 23. oktoobri 2018. aasta määrus (EL) 2018/1725, mis käsitleb füüsiliste isikute kaitset isikuandmete töötlemisel liidu institutsioonides, organites ja asutustes ning isikuandmete vaba liikumist, ning millega tunnistatakse kehtetuks määrus (EÜ) nr 45/2001 ja otsus nr 1247/2002/EÜ (ELT L 295, 21.11.2018, lk 39).
         
            (5)  Seda loetelu võib vajaduse korral kohandada vastavalt horisontaalsetele eeskirjadele.
         
            (6)  https://ec.europa.eu/social/main.jsp?catId=1137&langId=et
         
            (7)  Vt horisontaalsete eeskirjade artikkel 13.1.
         
            (8)  Vt horisontaalsete eeskirjade artikkel 10 ja artikli 14 punkt 2.
         
            (9)  Vt horisontaalsete eeskirjade artikkel 17.
         
            (10)  Komisjoni 13. märtsi 2015. aasta otsus (EL, Euratom) 2015/443 komisjoni julgeoleku kohta (ELT L 72, 17.3.2015, lk 41).
         
            (11)  Komisjoni 13. märtsi 2015. aasta otsus (EL, Euratom) 2015/444 ELi salastatud teabe kaitseks vajalike julgeolekunormide kohta (ELT L 72, 17.3.2015, lk 53).
         
            (12)  Isikud, kes ei soovi oma nime avalikustada, võivad esitada vastutavale peadirektoraadile taotluse erandi tegemiseks sellest reeglist. Erand tehakse, kui see on õigustatud mõjuvatel õiguslikel põhjustel, mis on seotud isiku konkreetse olukorraga, eelkõige juhul, kui eksperdi nime avaldamine võib seada ohtu tema turvalisuse või tervikluse.
         
            (13)  Need erandid on ette nähtud avaliku julgeoleku, sõjaliste küsimuste, rahvusvaheliste suhete, finants-, raha- ja majanduspoliitika, isikute eraelu puutumatuse ja isikupuutumatuse, kaubandushuvide, kohtumenetluste ja õigusnõustamise, kontrollimise/uurimise/auditeerimise ning institutsioonide otsustamisprotsesside kaitseks.